b'\n_START_ARTICLE_\nSlovakian j\xc3\xa4\xc3\xa4kiekkomaajoukkue\n_START_SECTION_\nHistoriaa\n_START_PARAGRAPH_\nEnsimm\xc3\xa4inen slovakialainen j\xc3\xa4\xc3\xa4kiekko-organisaatio perustettiin vuonna 1929. _NEWLINE_Vuonna 1940 Slovakia osallistui itsen\xc3\xa4isen\xc3\xa4 Garmisch-Partenkircheniss\xc3\xa4 pelattuun turnaukseen. _NEWLINE_Slovakia itsen\xc3\xa4istyi vuoden 1993 alussa. T\xc5\xa1ekkoslovakian jakautumisen j\xc3\xa4lkeen T\xc5\xa1ekki peri paikan A-sarjassa ja Slovakia joutui aloittamaan C-sarjasta. Ensimm\xc3\xa4isen kerran Slovakia pelasi MM-kisojen A-sarjassa vuonna 1996 (Joukkue oli 10:s.) ja oli mitaleilla jo vuonna 2000. Tuolloin Slovakia voitti Suomen 3\xe2\x80\x931 MM-v\xc3\xa4lier\xc3\xa4ss\xc3\xa4 Pietarissa, mutta h\xc3\xa4visi loppuottelun T\xc5\xa1ekille 3\xe2\x80\x935. Parhaimmillaan Slovakian maajoukkue olikin vuosituhannen vaihteessa, jolloin maalla oli useita NHL-t\xc3\xa4hti\xc3\xa4, kuten Miroslav \xc5\xa0atan, Peter Bondra, Zigmund Palffy ja Zdeno Ch\xc3\xa1ra.  _NEWLINE_Ruotsin MM-turnauksessa 2002 Slovakia voitti jatkosarjassa Ruotsin ja Ven\xc3\xa4j\xc3\xa4n, puoliv\xc3\xa4lier\xc3\xa4ss\xc3\xa4 Kanadan 3\xe2\x80\x932, v\xc3\xa4lier\xc3\xa4ss\xc3\xa4 Ruotsin jatkoajalla 3\xe2\x80\x932 ja lopulta loppuottelussa Ven\xc3\xa4j\xc3\xa4n 4\xe2\x80\x933. Suomen MM-turnauksessa 2003 joukkue voitti pronssia. Vuoden 2004 maailmanmestarkuuskilpailuissa Prahassa Slovakia h\xc3\xa4visi v\xc3\xa4lier\xc3\xa4n Kanadalle 1\xe2\x80\x932 ja pronssiottelun Yhdysvalloille rangaistuslaukauksilla 0\xe2\x80\x931. _NEWLINE_Juniorikasvatusta on Slovakiassa hieman laiminly\xc3\xb6ty, joten maan sijoitukset MM-kisoissa ovat viime vuosina heitelleet huomattavasti. Kanadan turnauksessa vuonna 2008 se joutui jopa karsimaan A-sarjapaikastaan. Vuonna 2011 Slovakia is\xc3\xa4nn\xc3\xb6i ensi kerran itsen\xc3\xa4isen\xc3\xa4 maana MM-turnausta, mutta joukkueen taival p\xc3\xa4\xc3\xa4ttyi jo jatkolohkossa ja tuotti lopulta kymmenennen sijan. _NEWLINE_Slovakia saavutti hopeamitalin Helsingin MM-turnauksessa vuonna 2012. Slovakia voitti alkulohkossa Yhdysvallat ja h\xc3\xa4visi vain t\xc3\xa4p\xc3\xa4r\xc3\xa4sti Kanadalle ja Suomelle. Puoliv\xc3\xa4lier\xc3\xa4ss\xc3\xa4 Slovakia voitti Kanadan 4\xe2\x80\x933 ja v\xc3\xa4lier\xc3\xa4ss\xc3\xa4 T\xc5\xa1ekin 3\xe2\x80\x931. Loppuottelussa Ven\xc3\xa4j\xc3\xa4 voitti Slovakian 2\xe2\x80\x936. Slovakian joukkueen J\xc3\xa1n Laco valittiin turnauksen parhaaksi maalivahdiksi ja Zdeno Ch\xc3\xa1ra parhaaksi puolustajaksi. _NEWLINE_Sittemmin menestyst\xc3\xa4 ei ole juuri tullut. Vuoden 2013 MM-turnaus Helsingiss\xc3\xa4 p\xc3\xa4\xc3\xa4ttyi puoliv\xc3\xa4lier\xc3\xa4tappioon Suomelle 3\xe2\x80\x934. Minskiss\xc3\xa4 kisoissa vuonna 2014 ja Ostravan kisoissa vuonna 2015 Slovakia ei edennyt alkolohkoa pidemm\xc3\xa4lle. Pietarissa vuonna 2016 Slovakia karsiutui jatkopeleist\xc3\xa4 voitettuaan Yhdysvallat vasta jatkoajalla 3\xe2\x80\x932. Mik\xc3\xa4li voitto olisi tullut varsinaisella peliajalla, olisi Slovakia edennyt jatkopeleihin, ja Yhdysvallat olisi tippunut jatkopeleist\xc3\xa4. Slovakian loppusijoitus Ven\xc3\xa4j\xc3\xa4n kisoista oli yhdeks\xc3\xa4s. Slovakian toisissa kotikisoissa 2019 maa j\xc3\xa4i toistamiseen ilman jatkopaikkaa.\n_START_SECTION_\nOlympialaisissa\n_START_PARAGRAPH_\nLillehammerin talviolympialaiset 1994 olivat Slovakian maajoukkueelle ensimm\xc3\xa4iset olympialaiset. Joukkue voitti kisoissa alkulohkonsa, mutta h\xc3\xa4visi puoliv\xc3\xa4lieriss\xc3\xa4 Ven\xc3\xa4j\xc3\xa4n maajoukkueelle jatkoajalla ja sijoittui kuudenneksi. My\xc3\xb6s Torinossa 2006 olympialaisissa Slovakia voitti alkulohkonsa ja eteni puoliv\xc3\xa4lieriin, jossa se h\xc3\xa4visi kuitenkin T\xc5\xa1ekille. Vancouverissa 2010 Slovakia pudotti puoliv\xc3\xa4lier\xc3\xa4ss\xc3\xa4 Ruotsin 4\xe2\x80\x933 ja pelasi tiukan v\xc3\xa4lier\xc3\xa4ottelun Kanadaa vastaan h\xc3\xa4viten kuitenkin 2\xe2\x80\x933. Pronssiottelun se h\xc3\xa4visi Suomelle 3\xe2\x80\x935 johdettuaan peli\xc3\xa4 kahden er\xc3\xa4n j\xc3\xa4lkeen 3\xe2\x80\x931.'